PHOL มั่นใจงานก่อสร้างระบบประปาชุมชน หนุน Q4 โตต่อเนื่อง
PHOL คาด Q4/59 ผลงานโตต่อเนื่องจากก่อสร้างระบบประปาชุมชนหนุน - ตุน Backlogแล้ว 150 ลบ. รอรับรู้ฯ ช่วงที่เหลือปีนี้-ต้นปีหน้า
17 พ.ย. 2559

นายบุญชัย สุวรรณวุฒิวัฒน์ ประธานเจ้าหน้าที่บริหาร บริษัท ผลธัญญะ จำกัด (มหาชน) หรือ PHOL เปิดเผยว่า แนวโน้มผลการดำเนินงานในไตรมาส 4/59 จะเติบโตต่อเนื่อง จากรายได้ก่อสร้างโครงการระบบประปาชุมชนที่เข้ามาสนับสนุน โดยปัจจุบันคงเหลือปริมาณงานในมือ (Backlog) ในโครงการระบบประปาชุมชนอีกราว 150 ล้านบาท และจะทยอยรับรู้รายได้ส่วนใหญ่ในช่วงที่เหลือของปีนี้และต่อเนื่องไปจนถึงต้นปี 60 จึงมั่นใจเป้าหมายรายได้ทั้งปี 59 ที่วางไว้จะเติบโต 30% จากปีก่อนที่มีรายได้จากการขายและการให้บริการรวม 915 ล้านบาท ด้านกำไรสุทธิ คาดว่าจะเติบโตตามรายได้เช่นกัน
สำหรับผลประกอบการงวดไตรมาส 3/59 บริษัทมีกำไรสุทธิ  9.7 ล้านบาท เพิ่มขึ้นราว 271.85% จากงวดปีก่อน โดยมีรายได้จากการขายและการให้บริการรวม 275.82 ล้านบาท เพิ่มขึ้น 21.45% เมื่อเปรียบเทียบกับไตรมาสเดียวกันของปีก่อน โดยสาเหตุหลักมาจากรายได้การรับเหมาก่อสร้างโครงการระบบประปาชุมชน
ทั้งนี้ รายได้หลักของบริษัทยังคงเป็นรายได้จากกลุ่มสินค้าและบริการด้านความปลอดภัย อาชีวอนามัย และสภาพแวดล้อมในการทำงาน หรืออยู่ที่ 174.48 ล้านบาท ลดลง 5.58% จากงวดเดียวกันของปีก่อน เนื่องจากภาพรวมอุตสาหกรรมยังขยายตัวในอัตราที่ไม่สูงนัก ความต้องการใช้สินค้าในกลุ่ม SAFETY ไม่เป็นไปตามคาดการณ์ ด้านรายได้จากกลุ่มสินค้าและบริการด้านการควบคุมสภาพแวดล้อม อยู่ที่ 33.94 ล้านบาท เพิ่มขึ้น 12.45% จากงวดปีก่อน และรายได้จากกลุ่มสินค้าและบริการด้านระบบบำบัดน้ำเพื่ออุปโภคและบริโภคอยู่ ที่ 67.40 ล้านบาท เพิ่มขึ้น 455.19% จากงวดปีก่อน
 